和晏相公雪
作者：韓維
朝代：宋

paragraphs: 去年陽氣驕，不雪盡冬序。
今年未開臘，已見六花注。
矜新忽微飄，爭急遂橫騖。
浩蕩天地和，曠爽樓觀曙。
蔽日驚蛾飛，集廱紛鷺翥。
膏潤通大田，光輝借前樹。
縈檐魯縞輕，委庭荆璞聚。
微生窗戶明，巧作樽罍助。
相公謝朝柄，燕處均養素。
上嘉時澤滋，俯樂心賞遇。
南閣罷圖史，西亭回杖屨。
步逕憐缺玉，攀林看墮絮。
長吟寫幽適，高隠動遐慕。
愧非右席才，莫奉梁園賦。